钦定古今图书集成/明伦汇编/官常典/第397卷 > 周玺
## 钦定古今图书集成/明伦汇编/官常典/第397卷 > 周玺

按《明外史》本传：“玺字天章，庐州卫人。弘治九年进士。
授吏科给事中，三迁礼科都给事中。慷慨好言事。武
宗初即位，请毁新立寺观，屏逐法王、真人，停止醮事。
顷之，以久雨偕同官劾侍郎李温、太监苗逵。九月，以
星变劾尚书崔志端、熊翀、贾斌，侍郎李温，都御史金
泽、徐源等，翀温、泽并罢。帝遣中官韦兴分守郧阳，玺”
力言不可，并论前中官齐元炼丹糜金罪。顷之，复偕
给事中言：“迩者聪明日蔽，膏泽未施。讲学一暴而十
寒，诏令朝更而夕改。冗员方革，复留镇监，撤还更遣。
解户困于交收，盐政坏于陈乞，厚戚畹而驾帖频颁，
私近习而帑藏不核，不可不亟厘正。”帝不能用。正德
改元，复陈八事，中劾大寮贾斌等十一人，中官李兴
等三人，勋戚张懋等七人，边将朱廷、解端二人。帝罢
斌及廷端，馀不听。未几，言：“陛下即位以来，今日取肉
啖鹰，明日索米饲犬。凡娱玩戏媟之事，可悦耳目、荡
心志者，将无所不至。光禄上供，视往日十增七八。新
政已尔，何以克终！”礼部尚书张昇请纳其言，帝竟不
省。明年擢顺天府丞。时朝多纰政，玺论谏深切，率与
中官抵牾，刘瑾等积不能堪。至是勘近县皇庄，与监
丞张淮、侍郎张缙、都御史张鸾、锦衣都指挥杨玉共
事。玉、瑾党三人皆下之。玺词色无假，公移淮等，皆用
申呈，而玉止牒报。玉奏玺侮慢敕使，瑾即矫旨逮下
诏狱，榜掠死。瑾诛，诏复官赐祭，恤其家。嘉靖初，录一
子。福王时追谥“忠悫。